**Јавни позив за доделу подстицајних средстава за наводњавање на**

**територији града Шапца за 2023. годину**

На основу Програма подршке за спровођење пољопривредне политике и политике руралног развоја града Шапца за 2023. годину, број: 320-00-37/2023-16 од 30.01.2023. г. и Одлуке градоначелника града Шапца број: 020-00-225/2023-13 од 15.03.2023. г.

**ГРАДСКА УПРАВА ГРАДА ШАПЦА**

**Одељење за пољопривреду**

**Објављује**

**ЈАВНИ ПОЗИВ**

**ЗА ДОСТАВЉАЊЕ ПРИЈАВА ЗА ДОДЕЛУ ПОДСТИЦАЈНИХ СРЕДСТАВА ЗА НАВОДЊАВАЊЕ НА ТЕРИТОРИЈИ ГРАДА ШАПЦА ЗА 2023. ГОДИНУ**

**ПРЕДМЕТ ЈАВНОГ ПОЗИВА**

Јавним позивом уређују се услови, начин и критеријуми доделе подстицајних средстава за наводњавање на територији града Шапца за 2023. годину. Подстицајна средства су намењена за бушење дубинских бунара.

**ПОДНОСИОЦИ ПРИЈАВА**

Право на доделу подстицајних средстава за бушење дубинских бунара може остварити физичко лице – носилац регистрованог породичног пољопривредног газдинства са територије града Шапца.

**ОПШТИ УСЛОВИ**

Подносилац пријаве има право на подстицајна средства ако испуњава следеће услове:

* да има пребивалиште на територији града Шапца;
* да је носилац регистрованог породичног пољопривредног газдинства на територији града Шапца;
* да су измирене доспеле пореске обавезе, прописане од стране надлежног органа Градске управе града Шапца;
* да је бунар избушен на територији града Шапца у периоду од 01.11.2022. до 31.10.2023. године;
* да је бунар минималне дубине 30 м;
* у току трајања јавног позива, једно регистровано пољопривредно газдинство може поднети један захтев за један бунар.

**ВРСТЕ ПРИХВАТЉИВИХ и НЕПРИХВАТЉИВИХ ТРОШКОВА**

Прихватљиви трошкови су трошкови рада и трошкови зацевљивања бунара, који се бесповратно додељују у износу од 30% од укупне цене бушења и зацевљивања бунара а максимално 240.000,00 динара по кориснику подстицаја.

Неприхватљиви трошкови су трошкови који настају приликом куповине остале опреме за наводњавање која не представља цеви којима је зацевљен бунар, као и радови на постављању исте.

**ПОТРЕБНА ДОКУМЕНТАЦИЈА**

Подносилац пријаве доставља следеће документе:

1. образац пријаве за доделу подстицаја за бушење бунара за наводњавање на територији града Шапца;
2. образац изјаве подносиоца пријаве да по неком другом основу не користи бесповратна подстицајна средства за исту намену;
3. уверење о измиреним доспелим пореским обавезама, издато од стране надлежног органа Градске управе града Шапца, не старије од 30 дана;
4. фотокопија потврде о статусу у регистру пољопривредних газдинстава;
5. оригинал рачун издат од стране регистроване фирме за бушење бунара;
6. фискални рачун или извод из банке као доказ о уплати средстава;
7. фотокопија картице текућег рачуна подносиоца пријаве;
8. фотокопија или очитана лична карта подносиоца пријаве.

**КРИТЕРИЈУМИ ДОДЕЛЕ ПОДСТИЦАЈНИХ СРЕДСТАВА**

Подстицајна средства за бушење бунара за наводњавање ће се додељивати по редоследу подношења захтева, за сва регистрована пољопривредна газдинства која испуне јавним позивом предвиђене услове а до утрошка за ову меру Буџетом предвиђених средстава.

**ПОСТУПАК СПРОВОЂЕЊА ЈАВНОГ ПОЗИВА**

Испуњеност услова за доделу подстицајних средстава утврђује стручна служба Одељења за пољопривреду Градске управе града Шапца (у даљем тексту Одељење за пољопривреду), на основу приложене документације као и Комисија за проверу на лицу места. За пријаве на јавни позив које испуњавају тражене услове и имају позитиван записник Комисије за контролу на лицу места о изведеним радовима, Одељење за пољопривреду доноси Решење о додели подстицајних средстава и руководилац Одељења га потписује. Потписано Решење се доставља кориснику подстицаја као и Одељењу за финансије Градске управе града Шапца на плаћање.

**ИСПЛАТА ПОДСТИЦАЈНИХ СРЕДСТАВА**

Исплата средстава се врши након доношења Решења о додели подстицајних средстава за бушење дубинских бунара за наводњавање.

**НАЧИН И РОКОВИ ПОДНОШЕЊА ПРИЈАВА**

Обрасци пријаве и изјаве могу се преузети са сајта града Шапца [www.sabac.rs](http://www.sabac.rs) или у просторијама Одељења за пољопривреду, улица Војводе Бране бр. 2, 15000 Шабац, у радно време од 7,30 до 15,30 часова.

**Рок за подношење пријава на јединственом шалтеру Градске управе града Шапца је од 07,30 часова 23.03.2023. до 31.10.2023. године до 15,00 часова.**

Јавни позив објавити на сајту града Шапца, огласној табли Одељења за пољопривреду Градске управе града Шапца и локалним средствима јавног информисања.